Γνωμοδότηση της Οικονομικής και Κοινωνικής Επιτροπής για την "Πρόταση οδηγίας του Ευρωπαϊκού Κοινοβουλίου και του Συμβουλίου για τροποποίηση της οδηγίας 92/117/ΕΟΚ για τα μέτρα προστασίας από ορισμένες ζωονόσους και ορισμένους ζωονοσογόνους παράγοντες στα ζώα και στα προϊόντα ζωικής προέλευσης, προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα"

(1999/C 169/08)

Στις 22 Απριλίου 1999, και σύμφωνα με τα άρθρα 43 και 198 της συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα "Γεωργία, ανάπτυξη της υπαίθρου και περιβάλλον", στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 8 Απριλίου 1999 με βάση εισηγητική έκθεση του κ. Nielsen.

Κατά την 363η σύνοδο ολομέλειας της 28ης και 29ης Απριλίου 1999 (συνεδρίαση της 28ης Απριλίου 1999), η Οικονομική και Κοινωνική Επιτροπή υιοθέτησε με 93 ψήφους υπέρ και 3 αποχές την ακόλουθη γνωμοδότηση.

1. Εισαγωγή

1.1. Η οδηγία 92/117/ΕΟΚ του Συμβουλίου υποχρεώνει τα κράτη μέλη να εφαρμόσουν ορισμένα μέτρα για την προστασία της υγείας από τις ζωονόσους και τους ζωονοσογόνους παράγοντες στα ζώα και στα προϊόντα ζωικής προέλευσης, προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα. Η οδηγία προβλέπει ένα σύστημα κοινοποίησης σχετικά με την εμφάνιση κρουσμάτων ζωονόσων το οποίο επιτρέπει επίσης την παρακολούθηση, τον έλεγχο, και τέλος, την εξάλειψη ορισμένων οροτύπων σαλμονέλας που προσβάλλουν τις αγέλες αναπαραγωγής πουλερικών. Προβλέπει, επίσης, την ανάπτυξη προγραμμάτων ελέγχου και για άλλους ζωονοσογόνους παράγοντες εκτός της σαλμονέλωσης. Η Επιτροπή οφείλει να επιβλέπει την εξέλιξη της κατάστασης σ' αυτόν τον τομέα και, μεταξύ άλλων, να προσδιορίσει προσανατολισμούς σχετικά με τα μέτρα καταπολέμησης των ζωονόσων.

1.2. Παρότι η οδηγία υιοθετήθηκε ομόφωνα στο Συμβούλιο, σύντομα διαπιστώθηκε ότι δεν ήταν όλα τα κράτη μέλη σε θέση να εφαρμόσουν τις διατάξεις της. Η υποχρέωση σφαγής ή καταστροφής κ.λπ. των κοπαδιών πουλερικών που είχαν προσβληθεί από σαλμονέλες (Salmonella enteritidis και Salmonella typhimurium) αποδείχθηκε ότι παρουσιάζει σοβαρές δυσχέρειες. Μέχρι σήμερα, η οδηγία έχει εφαρμοσθεί πλήρως μόνο σε τέσσερα κράτη μέλη, από τα οποία η Σουηδία και η Φινλανδία έλαβαν, σε συνάρτηση με την ένταξή τους στην Ευρωπαϊκή Ένωση, το 1995,το δικαίωμα να απαιτήσουν, για απεριόριστη διάρκεια, εγγυήσεις όσον αφορά τις συναλλαγές. Παρόλο που οι προθεσμίες έλαβαν νέα παράταση το 1997 με την οδηγία 97/22/ΕΟΚ, ορισμένα κράτη μέλη δεν έχουν ακόμη κοινοποιήσει εθνικά σχέδια για την υλοποίηση των στόχων που ορίζει η οδηγία ούτε για την εφαρμογή των σχετικών μέτρων.

1.3. Η Επιτροπή προτίθεται τώρα να εξετάσει το ενδεχόμενο μιας θεμελιώδους τροποποίησης της μέχρι σήμερα πολιτικής και των στόχων της μελλοντικής στρατηγικής. Η τροποποίηση αυτή καλύπτει, συγκεκριμένα, την ευελιξία όσον αφορά την υλοποίηση των στόχων στα διάφορα κράτη μέλη, τα μέτρα για την παρεμπόδιση της διάδοσης των ζωονοσογόνων παραγόντων μέσω του εμπορίου, τα μέτρα για την αποφυγή των εμπορικών προστριβών με τρίτες χώρες, την καθιέρωση της αρχής "από το αγρόκτημα στο τραπέζι" και, σε σχέση με αυτή την τελευταία πτυχή, τη θέσπιση "κωδίκων ορθής κτηνοτροφικής πρακτικής".

1.4. Αρχικά, η Επιτροπή έπρεπε να παρουσιάσει το αργότερο ως την 1η Ιανουαρίου 1996 έκθεση συνοδευόμενη από προτάσεις σχετικά με την αναθεώρηση της οδηγίας υπό το φως της κτηθείσας εμπειρίας. Η προθεσμία αυτή παρατάθηκε το 1997, αλλά και πάλι ξεπεράστηκε κατά ενάμιση χρόνο. Η Επιτροπή εκφράζει τώρα τη λύπη της που δεν είναι σε θέση, εξαιτίας της πολυπλοκότητας του φακέλου, να παρουσιάσει νέες προτάσεις και κρίνει ότι πρέπει ναπροβεί σε βαθύτερη εξέταση. Υπό τις συνθήκες αυτές, η Επιτροπή προτείνει να μεταφερθεί η προθεσμία, ούτως ώστε να παρουσιασθεί έκθεση συνοδευόμενη από προτάσεις μέχρι τις 31 Μαρτίου 2000. Προτείνει να υιοθετηθούν τα προταθέντα μέτρα από το Συμβούλιο το αργότερο μέχρι τις 31 Δεκεμβρίου 2000. Μετά την υιοθέτηση των μέτρων, τα κράτη μέλη θα πρέπει να εφαρμόσουν την οδηγία το αργότερο έως τις 31 Μαΐου 2001. Για τις τρίτες χώρες που θα ενταχθούν στην Ευρωπαϊκή Ένωση, η ημερομηνία εφαρμογής ορίζεται σε ένα χρόνο μετά τη θέση των μέτρων σε ισχύ.

1.5. Η Επιτροπή έχει προβλέψει πρόσθετες χρηματοδοτικές συμβολές για την εξάλειψη και τον έλεγχο των ζωονόσων στα ζώα, καθώς και για άλλα προγράμματα που αποσκοπούν στην πρόληψη των ζωονόσων. Η συμβολή για το 1999 είναι 36 εκατομμύρια ευρώ. Επίσης, έχουν δημιουργηθεί κοινοτικά εργαστήρια αναφοράς για τις σαλμονέλες και την επιδημιολογία τους τα οποία έχουν επιφορτισθεί να καθοδηγούν τα εθνικά εργαστήρια σε θέματα μεθόδων ανάλυσης, συγκριτικών δοκιμών, καθώς και μαθημάτων κατάρτισης και εργαστηρίων.

2. Γενικές παρατηρήσεις

2.1. Κατά τη συζήτηση για την προηγούμενη παράταση των προθεσμιών, το Φεβρουάριο 1996, η Οικονομική και Κοινωνική Επιτροπή αναγνώρισε ότι η οδηγία 92/117/ΕΟΚ έπασχε από ορισμένα κενά και ότι η παράλειψη της θέσης της σε εφαρμογή σε ορισμένα κράτη μέλη επέφερε στρέβλωση του ανταγωνισμού μεταξύ των παραγωγών των διάφορων κρατών μελών(1). Η ΟΚΕ παρατηρούσε, επίσης, ότι οι καταναλωτές ευαισθητοποιούνταν όλο και περισσότερο απέναντι στο πρόβλημα της σαλμονέλας καθώς και ότι ήταν απαραίτητο να ληφθούν μέτρα σημαντικού εύρους για να εκπληρωθεί η υποχρέωση που προβλέπει η συνθήκη περί συμβολής της Κοινότητας σε ένα υψηλό επίπεδο προστασίας της υγείας. Η ΟΚΕ υπογράμμιζε επ'αυτού ότι έπρεπε να προαχθεί και να ενεργοποιηθεί η εφαρμογή μέτρων ελέγχου για τις σαλμονέλες σε όλες τις χώρες της Ευρωπαϊκής Ένωσης. Δεδομένης της ανεπάρκειας των προόδων που έχουν συντελεσθεί έκτοτε, οι παρατηρήσεις αυτές είναι τουλάχιστον τόσο εύστοχες σήμερα όσο ήταν και πριν από τρία χρόνια.

2.2. Εκτός από τις διατάξεις που περιέχονται στο άρθρο 129 της συνθήκης, έχει υπογραμμισθεί σε αναρίθμητες περιστάσεις κατά τη διάρκεια των τελευταίων ετών, μετά την κρίση της ΣΕΒ, ότι η Ευρωπαϊκή Ένωση πρέπει να εξασφαλίσει ένα υψηλό επίπεδο προστασίας των καταναλωτών και ασφάλειας των προϊόντων διατροφής. Οι ζωονόσοι αποτελούν την πιο σημαντική προβληματική από αυτήν την άποψη. Δεν υπάρχει αξιόπιστος και συγκρίσιμος απολογισμός των κρουσμάτων ασθενειών και θανάτων που οφείλονται σε ζωονόσους στην Ευρωπαϊκή Ένωση. Καταγράφεται μόνο ένα μικρό μέρος των κρουσμάτων ασθένειας. Οι ζωονόσοι προξενούν πολύ σημαντικά έξοδα υγείας, απώλεια ημερών εργασίας και σωματικό πόνο για τους παθόντες, καθώς και πρόωρους θανάτους. Ο αριθμός των κρουσμάτων ασθενειών που σημειώνονται στην Ευρωπαϊκή Ένωση εξαιτίας της σαλμονέλας υπολογίζεται ανεπίσημα σε πάνω από 200 000 περίπου το χρόνο. Ο πραγματικός αριθμός των κρουσμάτων ασθένειας θεωρείται ότι είναι από 10 ως 50 φορές μεγαλύτερος και οι άμεσες δαπάνες εκτιμώνται σε έναν αριθμό μεταξύ 2 και 10 δισεκατ. ευρώ ετησίως.

2.3. Τα αυγά και το κρέας των πουλερικών είναι, στα περισσότερα κράτη μέλη, η σημαντικότερη αιτία των κρουσμάτων ασθένειας στους ανθρώπους εξαιτίας της παρουσίας σαλμονέλας. Η Salmonella enteritis ήταν το 1998 ένα σοβαρό πρόβλημα σε πολλά κράτη μέλη. Κατά πάσα πιθανότητα, η αύξηση αυτή μπορεί να αποδοθεί στην παραγωγή αυγών προς κατανάλωση και θα μπορούσε να είχε αποφευχθεί, αν είχαν ακολουθηθεί οι αρχικοί προσανατολισμοί.

2.4. Παρά την εφαρμογή μιας σειράς ιδιωτικών προγραμμάτων, η ΟΚΕ θεωρεί απαράδεκτο το γεγονός ότι μεγάλος αριθμός κρατών μελών δεν μπόρεσε να εφαρμόσει περισσότερο την οδηγία από το 1992 και ότι η Επιτροπή δεν ξεκίνησε πολύ νωρίτερα νομικές διαδικασίες για να επιβάλει την εφαρμογή των εν λόγω κειμένων ή δεν παρουσίασε κατάλληλες προτάσεις τροποποιήσεων. Η υπόθεση αυτή δείχνει παραστατικά την απαράδεκτη πρακτική που υπάρχει στην Ευρωπαϊκή Ένωση όσον αφορά τον καθορισμό προθεσμιών, τις οποίες δεν παίρνουν στα σοβαρά ούτε τα όργανα ούτε τα κράτη μέλη. Στο μέλλον, θα πρέπει να καθορίζονται, στο μέτρο του δυνατού, πραγματιστικές προθεσμίες, οι οποίες θα πρέπει, αντίθετα, να τηρούνται.

2.5. Η ΟΚΕ καλεί την Επιτροπή να καταρτίσει το συντομότερο δυνατό κατάλληλες προτάσεις για να επανορθώσει τις αμέλειες και φρονεί ότι οι προθεσμίες θα πρέπει να είναι αισθητά συντομότερες από τις προτεινόμενες. Η νέα μετάθεση των προθεσμιών παρουσιάζει τον κίνδυνο να έχει ως συνέπεια την υιοθέτηση παθητικής στάσης από πολλά κράτη μέλη μέχρι το 2001, με τη συνακόλουθη επιδείνωση της κατάστασης.

2.6. Πολλές ζωονόσοι, όπως, π.χ., οι σαλμονέλες, πρέπει να εξαλειφθούν από τα κοπάδια των πουλερικών, όπως και από τις αγέλες χοιροειδών και βοοειδών, με μέτρα σχετικά με την αγορά των ζώων, την αγορά ζωοτροφών, την απολύμανση των στάβλων κ.ά., καθώς και με τη βελτίωση της διαχείρισης. Στη συνέχεια, θα πρέπει να εμποδίζεται, κατά τη σφαγή, π.χ. να μεταδίδεται η σαλμονέλα των μολυσμένων ζώων από το φάρυγγα και τα έντερα στο κρέας. Τέλος, απαιτείται δράση στους τομείς που επισημαίνονται κατωτέρω, ενώ η υγιεινή της κουζίνας έχει μεγάλη σημασία.

2.7. Στην παρούσα κατάσταση, θα μπορούσε να διεξαχθεί μία ειδική δράση στο επίπεδο της σφαγής, πράγμα που θα είχε ως αποτέλεσμα μία σημαντική βελτίωση της υγιεινής. Γι' αυτό, η ΟΚΕ προτείνει στην Επιτροπή να αναλάβει μία τέτοια δράση όσο το δυνατόν συντομότερα ούτως ώστε να ζητηθεί από τα κράτη μέλη, που δεν έχουν ακόμη εφαρμόσει την οδηγία για τις ζωονόσους, να παρουσιάσουν το συντομότερο δυνατό ένα σχέδιο σχετικά με τον τρόπο με τον οποίο προβλέπουν να διεξαγάγουν κατ' αρχάς συγκεκριμένη δράση στο επίπεδο της σφαγής. Στη συνέχεια θα μπορούσε, λαμβανομένης υπόψη της μεγαλύτερης πολυπλοκότητας αυτής της πτυχής, να μελετηθεί και να αναληφθεί σε μεταγενέστερη ημερομηνία η δράση σχετικά με την πρωτογενή παραγωγή. Η ΟΚΕ φοβάται, ωστόσο, μήπως η επεξεργασία νέας στρατηγικής επί του θέματος, και ιδιαίτερα η επεξεργασία "κωδίκων ορθής κτηνοτροφικής πρακτικής", διαρκέσει εξαιρετικά παρατεταμένο χρόνο.

2.8. Κατά την άποψη της ΟΚΕ, έχει αποφασιστική σημασία να δημοσιοποιήσει η Επιτροπή το συντομότερο δυνατό τις στατιστικές που υπάρχουν σ' αυτόν τον τομέα, ούτως ώστε να δοθεί στην κοινή γνώμη η δυνατότητα να παρακολουθεί τις εξελίξεις και ναεπιβλέπει την κατάσταση στα κράτη μέλη. Ταυτόχρονα, αυτή η συνολική άποψη θα έχει έντονο αποτέλεσμα παροχής κινήτρων για τις δυνάμεις της αγοράς, όπως και για τις επιχειρήσεις και τους καταναλωτές, που επηρεάζουν την παραγωγή και την κατανάλωση καθ' όλο το μήκος της αλυσίδας "από το αγρόκτημα στο τραπέζι".

2.9. Ο στόχος που επιδιώκεται στην Ευρωπαϊκή Ένωση είναι να επιτευχθεί εναρμόνιση των κτηνιατρικών διατάξεων σε υψηλό επίπεδο. Δεν υπάρχει λογικό κοινό μέτρο μεταξύ της δράσης της Ευρωπαϊκής Ένωσης στο θέμα των ζωονόσων και των προσπαθειών καταπολέμησης άλλων μολυσματικών ζωικών ασθενειών, ιδίως από την άποψη της λειτουργίας της εσωτερικής αγοράς.

2.10. Πρέπει να αναληφθεί δράση σύντομα, για να λυθεί το πρόβλημα που θέτει η ύπαρξη δύο αναγκαιοτήτων, οι οποίες είναι, αφενός, η καθιέρωση της ελευθερίας των εμπορικών συναλλαγών στην εσωτερική αγορά και, αφετέρου, η παγίωση της κατάστασης στις ζώνες της Ευρωπαϊκής Ένωσης όπου η διαπίστωση είναι η πιο ικανοποιητική όσον αφορά τις ζωονόσους, ώστε να μην υπάρξει επιδείνωση σ' αυτές τις ζώνες λόγω της εισαγωγής προϊόντων μολυσμένων από ζωονοσογόνους παράγοντες. Οι χώρες, για παράδειγμα, που έχουν μειώσει στο ελάχιστο την παρουσία σαλμονέλας στα ζωικά προϊόντα θα θέλουν φυσικά να επιβληθούν υποχρεώσεις εγγυήσεων όσον αφορά τις εισαγωγές τόσο από άλλα κράτη μέλη όσο και από τρίτες χώρες, υποχρεώσεις που δύσκολα μπορούν να αγνοηθούν. Αν δεν επιλυθεί αυτή η προστριβή, υπάρχει κίνδυνος να βρεθούμε αντιμέτωποι με την ανάγκη εγγυήσεων όσον αφορά τις συναλλαγές και, κατά συνέπεια, με την περιφερειοποίηση της εσωτερικής αγοράς.

2.11. Βάσει του άρθρου 14 της οδηγίας για τις ζωονόσους, οι τρίτες χώρες οφείλουν να παρουσιάσουν σχέδιο με τις προβλεπόμενες εγγυήσεις στον τομέα των ζωονόσων και των ζωονοσογόνων παραγόντων. Αυτό είναι προϋπόθεση για την εγγραφή και τη διατήρηση στον κοινοτικό κατάλογο των τρίτων χωρών από τις οποίες επιτρέπονται οι εισαγωγές στην Ευρωπαϊκή Ένωση. Ωστόσο, καμία τρίτη χώρα δεν έχει ακόμη παρουσιάσει σχέδιο ενόψει του οποίου πρέπει να σταματήσουν επίσημα οι εισαγωγές από την εν λόγω χώρα. Για τις χώρες της Ευρωπαϊκής Ένωσης που έχουν βελτιώσει ή βελτιώνουν τώρα την κατάσταση, οι εισαγωγές αυτές δημιουργούν κίνδυνο διάδοσης των ζωονοσογόνων παραγόντων, ανασφάλειας μεταξύ των καταναλωτών και υπέρμετρης στρέβλωσης του ανταγωνισμού. Εκτός αυτού, οι τρίτες χώρες ενδέχεται να ζητήσουν και αυτές από την Ευρωπαϊκή Ένωση εγγυήσεις για τις εισαγωγές που προέρχονται από αυτήν.

2.12. Η πρόταση να μετατεθεί η προθεσμία το νωρίτερο μέχρι το 2002 θέτει, εξάλλου, σε σκληρή δοκιμασία, σε μη αμελητέο βαθμό, την αξιοπιστία της Ευρωπαϊκής Ένωσης έναντι των τρίτων χωρών. Οι υποψήφιες χώρες, οι οποίες οφείλουν να προσαρμοσθούν με το "κοινοτικό κεκτημένο", θα δείχνουν αναγκαστικά λίγο σεβασμό για τους κανόνες της Ευρωπαϊκής Ένωσης σ' αυτόν τον ζωτικής σημασίας τομέα, πράγμα που δημιουργεί αναπόφευκτα προηγούμενο και επιβαρύνει ταυτόχρονα τη μελλοντική εξέλιξη.

2.13. Η εμφάνιση ζωονόσων στις αγέλες συνεπάγεται αυξημένη κατανάλωση αντιβιοτικών. Διάφοροι διεθνείς οργανισμοί έχουν καταλήξει στο συμπέρασμα ότι πρέπει να περιορισθεί όσο τοδυνατόν περισσότερο η χρήση αντιβιοτικών, προκειμένου να αποφευχθεί η εμφάνιση ανθεκτικών καλλιεργειών(2). Γι' αυτό, η δράση για την καταπολέμηση των ζωονόσων στη ζωική παραγωγή θα συμβάλει ταυτόχρονα στην εξάλειψη του κινδύνου εμφάνισης βακτηρίων ανθεκτικών σε διάφορα γνωστά αντιβιοτικά, πράγμα που έχει σημασία τόσο σε σχέση με τη ζωική παραγωγή όσο και σε σχέση με την αντιμετώπιση των ασθενειών στους ανθρώπους.

3. Ειδικές παρατηρήσεις

3.1. Η ΟΚΕ φρονεί ότι πρέπει να διενεργηθεί το συντομότερο δυνατό επιστημονική αξιολόγηση των μέτρων που έχουν υιοθετήσει τα κράτη μέλη για την πρόληψη και την αντιμετώπιση των ζωονόσων στο πλαίσιο της απόφασης αριθ. 2119 του Ευρωπαϊκού Κοινοβουλίου και του Συμβουλίου της 24ης Σεπτεμβρίου 1998 για τη δημιουργία δικτύου επιδημιολογικής παρακολούθησης και ελέγχου των μεταδοτικών ασθενειών στην Κοινότητα(3).

3.2. Στη γνωμοδότησή της του Φεβρουαρίου 1996, η ΟΚΕ κάλεσε την Επιτροπή και τα άλλα ενδιαφερόμενα μέρη να διοργανώσουν δημόσια διάσκεψη για το πρόβλημα των ζωονόσων. Η ΟΚΕ επιθυμεί να ανανεώσει εδώ την έκκλησή της για τη διοργάνωση αυτής της διάσκεψης, για να γίνουν καλύτερα κατανοητά από την κοινή γνώμη τα μέτρα που πρέπει να ληφθούν επί του θέματος. Η διάσκεψη αυτή θα μπορούσε, για παράδειγμα, να πραγματοποιηθεί μαζί με τα εργαστήρια που διοργανώνονται τακτικά στο Ομοσπονδιακό Ίδρυμα Προστασίας της Υγείας των Καταναλωτών και Κτηνιατρικής (BGVV), που βρίσκεται στο Βερολίνο.

3.3. Λόγω της σύνθεσής της από διάφορες ομάδες συμφερόντων, η ΟΚΕ συμμετέχει σημαντικά στην καταπολέμηση των ζωονόσων και την προστασία από αυτές. Γι' αυτό, ζητεί να λάβει μέρος και στους μελλοντικούς προβληματισμούς σε χρόνο που θα της επιτρέψει να προτείνει κατάλληλες βελτιώσεις σε σχέση με την καταπολέμηση των ζωονόσων, ώστε να μπορέσει να επιτευχθεί υψηλό επίπεδο υγειονομικής προστασίας χωρίς στρέβλωση του εσωτερικού εμπορίου ούτε του ανταγωνισμού μεταξύ των παραγωγών.

3.4. Η ΟΚΕ καλεί, επίσης, την Επιτροπή να μεριμνήσει ώστε να δοθεί προτεραιότητα, στο πλαίσιο των προσεχών διαπραγματεύσεων του ΠΟΕ, στις πτυχές που αφορούν την ασφάλεια της ζωικής διατροφής. Μία σαφώς προσδιορισμένη στρατηγική ελέγχου, που θα εφαρμοσθεί εντός της Ευρωπαϊκής Ένωσης για το θέμα των ζωονόσων, αποτελεί μάλλον, από αυτήν την άποψη, απαραίτητη προϋπόθεση όσον αφορά τη διαπραγματευτική θέση της Ευρωπαϊκής Ένωσης στο διεθνές επίπεδο.

4. Συμπέρασμα

4.1. Δεδομένης της υγειονομικής και οικονομικής σημασίας των ζωονόσων, η ΟΚΕ λυπάται που η Επιτροπή και τα κράτη μέλη δεν επεδίωξαν νωρίτερα να υλοποιήσουν τους στόχους της οδηγίαςτου 1992 και αμφιβάλλει, επίσης, για το αν είναι δυνατή ακόμη περισσότερη αναβολή. Ενόψει των πρωτοβουλιών που αναπτύσσονται σήμερα στα κράτη μέλη για να αποτραπεί μία νέα διάδοση των ζωονόσων, η Επιτροπή πρέπει να προβεί όσο το δυνατόν ταχύτερα σε μία επισκόπηση της κατάστασης και να παρουσιάσει κατάλληλες προτάσεις, για να ελεγχθεί το συντομότερο δυνατό αυτή η κατάσταση. Διαφορετικά, υπάρχει φόβος να εμφανισθούν πολύ σοβαρά προβλήματα στη λειτουργία της ενιαίας αγοράς. Επίσης, πρέπει να δημοσιοποιηθούν οι υπάρχουσες στατιστικές και να διοργανωθεί το συντομότερο δυνατό μία επιστημονική διάσκεψη. Τέλος, η ταχεία διευκρίνιση της πολιτικής της Ευρωπαϊκής Ένωσης επ'αυτού του θέματος έχει αποφασιστική σημασία για τις σχέσεις της με τον υπόλοιπο κόσμο.

Βρυξέλλες, 28 Απριλίου 1999.

Η Πρόεδρος

της Οικονομικής και Κοινωνικής Επιτροπής

Beatrice RANGONI MACHIAVELLI

(1) EE C 97 της 1.4.1996, σ. 29.

(2) Πρβλ. τη γνωμοδότηση της ΟΚΕ του Σεπτεμβρίου 1998 με θέμα "Η αντίσταση στα αντιβιοτικά: απειλή για τη δημόσια υγεία" (ΕΕ C 407 της 28.12.1998, σ. 7), καθώς και τα συμπεράσματα της διάσκεψης της Ευρωπαϊκής Ένωσης για την απειλή των μικροβίων, που πραγματοποιήθηκε στην Κοπεγχάγη το Σεπτέμβριο 1998.

(3) ΕΕ L 268 της 3.10.1998.